b'\n_START_ARTICLE_\nKrivda (Bevk)\n_START_PARAGRAPH_\nKrivda je drama Franceta Bevka.\n_START_SECTION_\nVsebina\n_START_PARAGRAPH_\nGodi se po svetovni vojni v samotni vasi v hribih._NEWLINE_1. slika: Julka o\xc4\x8dita Jo\xc5\xbeetu, da se ne zna postaviti in se upreti hlapcu Ivanu, ki se v hi\xc5\xa1i vede kot gospodar. Brdar sluti, da sta Ana in Ivan "zadrgnjena", da se je to zgodilo \xc5\xbee pred smrtjo njegovega brata, ki je dolgo le\xc5\xbeal bolan, zato Jo\xc5\xbeeta \xc5\xa1\xc4\x8duva, naj se upre. Ko Ivan dvigne roko nad Anko, Jo\xc5\xbeetu res prekipi, z no\xc5\xbeem plane nad hlapca, toda Brdar ga zadr\xc5\xbei. Na hrup prihiti Ana, Ivan jo postavi pred izbiro: ali stric ne bo ve\xc4\x8d prestopil praga ali gre od hi\xc5\xa1e sam! Ana se jasni odlo\xc4\x8ditvi izmakne v to\xc5\xbebe, a ko Ivan jezen odide, odhiti za njim._NEWLINE_2. slika: Brdar Jo\xc5\xbeetu odpira o\xc4\x8di, namigne celo, da pravo resnico o o\xc4\x8detovi smrti poznata samo mati in Ivan; od Jo\xc5\xbeeta zahteva, naj pomete greh iz hi\xc5\xa1e. Toda Ana se je odlo\xc4\x8dila, Ivan bo ostal pri hi\xc5\xa1i. Tudi pred sinom hlapca na vso mo\xc4\x8d brani, \xc4\x8de\xc5\xa1 da bi posestvo brez njega propadlo. Na Jo\xc5\xbeetovo vpra\xc5\xa1anje, ali se bo omo\xc5\xbeila, obotavljivo odgovori, da ne, ko pa Jo\xc5\xbee na\xc4\x8dne problem o\xc4\x8detove smrti, razburjena pobegne._NEWLINE_3. slika: Ivan je Jo\xc5\xbeetu skril harmoniko in mu zaklenil hi\xc5\xa1na vrata, fanta sku\xc5\xa1a zlomiti in pokoriti. Ana hlapcu o\xc4\x8dita, da je \xc5\xa1el predale\xc4\x8d, med njima pride do ostrih besed, ki razkrijejo, da sta imela \xc5\xbee pred Anino poroko nekaj med sabo. Ivan je v posestvo vlagal svoja sredstva, potegnil kmetijo iz blata - \xc4\x8de ga bo postavila pod kap, bo izterjal do zadnjega centa, in \xc4\x8de bo pokazala nanj, bo tudi on iztegnil svoj prst ... Ana se na te besede zgrozi in ko Ivan pritiska, naj kon\xc4\x8dno izpolni svojo obljubo o poroki, skru\xc5\xa1eno popusti: mora ga vzeti, nose\xc4\x8da je, naj kar on dolo\xc4\x8di dan poroke._NEWLINE_4. slika: V gostilni fantje in dekleta te\xc5\xbeko \xc4\x8dakajo Jo\xc5\xbeeta, da jim bo zaigral za ples. Toda Jo\xc5\xbee pride brez harmonike, ves je iz sebe, ker mu je hlapec zaklenil vrata. Zbadanje fantov, Julkina nevolja in Brdarjevo \xc5\xa1\xc4\x8duvanje le \xc5\xa1e prilijejo olja na ogenj. Jo\xc5\xbee pije kot brez uma, nato izmakne z mize no\xc5\xbe in plane v no\xc4\x8d, \xc4\x8de\xc5\xa1 da bo prinesel harmoniko._NEWLINE_5. slika: Anka je Jo\xc5\xbeetu odprla vrata, ta zdaj zahteva od matere, naj zanika grde govorice - rad jo ima, verjel ji bo, \xc4\x8de le ne bo vzela Ivana. Hlapec se vme\xc5\xa1a, po njunem vedenju Jo\xc5\xbee spozna, da so govorice resni\xc4\x8dne; vr\xc5\xbee se nanj, toda Anka mu ubrani, Ana pa potegne Ivana v kamro in se zaklene. Tedaj Jo\xc5\xbee zasli\xc5\xa1i iz daljave zbadljivo fantovsko pesem, spomni se harmonike. Ivan mu iz kamre posmehljivo zakli\xc4\x8de, da je harmonika pod njegovo posteljo, naj jo pride iskat, \xc4\x8de si upa. Jo\xc5\xbee vdre vrata v kamro, zabode hlapca in s harmoniko odide._NEWLINE_6. slika: Na zasli\xc5\xa1anju pred sodniki Jo\xc5\xbee prizna svoje dejanje, a samega sebe ne razume, kako je lahko ubijal. Brdar vr\xc5\xbee krivdo na Ano, ta jo pri zasli\xc5\xa1anju nehote potrdi, ko sinu o\xc4\x8dita, da je njeni najmlaj\xc5\xa1i, Mari\xc4\x8dki, in njenemu \xc5\xa1e nerojenemu otroku ubil o\xc4\x8deta. Jo\xc5\xbee je zlomljen, kljub vsemu je \xc5\xa1e zmeraj verjel vanjo. Brdar besen obto\xc5\xbei Ano umora, pove, kako je bilo tisto no\xc4\x8d, ko je njen mo\xc5\xbe umrl. Ana se divje brani, a je zaradi suma pridr\xc5\xbeana v zaporu._NEWLINE_7. slika: Anka in Julka s strahom \xc4\x8dakata, da se vsaj stric vrne z obravnave, na kateri sodijo Ani in Jo\xc5\xbeetu. V Anki se ljubezen do matere bojuje z groznimi spomini in mislimi o materini krivdi. Kon\xc4\x8dno Brdar le pride: Ana je opro\xc5\xa1\xc4\x8dena zaradi pomanjkanja dokazov, Jo\xc5\xbee bo sedel \xc5\xa1e tri leta. Julka v solzah obljubi, da ga bo \xc4\x8dakala, in odide, ne mara se sre\xc4\x8dati z Ano, ki v spremstvu matere pravkar prihaja. Sprejem je za Ano bole\xc4\x8d: Brdarjevo sovra\xc5\xa1tvo, Ankin strah, mati je ne more sprejeti, saj je imetje \xc5\xbee prepisala - kam naj gre? V obupu se ji izvije priznanje: zakaj nisem raje vsega priznala, obdr\xc5\xbeali bi me bili! Brdar je zgro\xc5\xbeen, potrdila se mu je grozna slutnja in mu legla na srce kot skala; mol\xc4\x8dal bo, Ana naj sama opravi s svojo vestjo in Bogom, le pro\xc4\x8d naj gre, da se nesre\xc4\x8dna hi\xc5\xa1a spet dvigne! Ana se odlo\xc4\x8di, zapre se v kamro in se obesi. Brdar tola\xc5\xbei Anko, ki je od groze kakor iz uma: konec je, ni\xc4\x8d ve\xc4\x8d se ne more zgoditi ... moli naj za materino du\xc5\xa1o!_NEWLINE_Varianta 7. slike: Po oprostitvi Ana no\xc4\x8de zapustiti hi\xc5\xa1e, zavra\xc4\x8da mater, ki ho\xc4\x8de, naj gre k nji. Toda Brdar vpra\xc5\xa1a, kako bo \xc4\x8dez tri leta, ko se vrne Jo\xc5\xbee? Popadali se bodo kakor gadje, grehu ne bo konca, najbolj bo pa trpela Mari\xc4\x8dka, ki jo bodo pitali s pankrtom ... To Ano prepri\xc4\x8da, v obupu se ji izvije priznanje o zlo\xc4\x8dinu. Brdar obljubi, da bo mol\xc4\x8dal, naj otroci mislijo, da je bolj\xc5\xa1a, kot je v resnici, dovolj mu je, \xc4\x8de zapusti hi\xc5\xa1o. Ana z materjo odide, Brdar tola\xc5\xbei jokajo\xc4\x8do Anko: bolje je tako, \xc5\xbeiveli bodo, kakor bodo mogli ... Je za mejo \xc5\xbee posejano? Jutri bodo za\xc4\x8deli - \xc4\x8deprav je njemu morda \xc5\xa1e huje kakor njej ...'